România se află pe locul al doilea în Uniunea Europeană la populația în risc de sărăcie și excluziune socială, în această situație fiind circa un român din trei, reiese din cele mai recente date ale Oficiului European de Statistică (Eurostat), scrie Agerpres.

Astfel, în 2015, Bulgaria avea 41,3% din populație în risc de sărăcie și excluziune socială, în timp ce în România ponderea era de 37,3%. Locul al treilea este ocupat de Grecia cu 35,7%. Față de anul 2014, în România indicatorul a scăzut cu 3 puncte procentuale.

În ceea ce privește copiii aflați în risc de sărăcie și excluziune socială, România se află pe primul loc, cu 46,8% din totalul populației, adică aproape un copil din doi. Bulgaria stă mai bine la acest capitol, cu 43,7%.

Mai mult de o treime dintre copii era supusă, în 2015, riscului de sărăcie sau excluziune socială în șase state membre din Uniunea Europeană, respectiv în România (46,8%), Bulgaria (43,7%), Grecia (37,8%), Ungaria (36,1%), Spania (34,4%) și Italia (33,5%), conform Eurostat.

Nivelul cel mai redus al acestui indicator se înregistra anul trecut în Suedia (14%), precum și de Finlanda (14,9%), Danemarca (15,7%), Slovenia (16,6%), Olanda (17,2%), Cehia și Germania (ambele cu 18,5%).

La nivelul celor 28 de state din Uniunea Europeană, 26,9% din populația cu vârsta între 0 și 17 ani, respectiv 25 de milioane de copii, era supusă riscului de sărăcie sau excluziune socială, în 2015, față de 27,5% în 2010.

În perioada 2010 - 2015, riscul de sărăcie sau excluziune socială a crescut în aproape jumătate din statele membre din UE, cel mai ridicat avans fiind înregistrat în Grecia (de la 28,7% în 2010 la 37,8% în 2015, sau 9,1 puncte procentuale), Cipru (7,1 puncte procentuale) și Italia (patru puncte procentuale). În schimb, cel mai semnificativ declin a fost raportat în Letonia (de la 42,2% în 2010 la 31,3% în 2015, sau minus 10,9 puncte procentuale), Bulgaria (minus 6,1 puncte procentuale) și Polonia (minus 4,2 puncte procentuale).

În România, riscul de sărăcie sau excluziune socială a scăzut de la 48,1% în 2010 la 46,8% în 2015.